Bjartar nætur á Vatnsnesi um næstu helgi Sumarhátíðin Bjartar nætur verður í Hamarsbúð á Vatnsnesi laugardaginn 24. júní og hefst kl. 19:00 . Þar bjóða húsfreyjurnar á Vatnsnesi gestum að mjög sérstæðu fjöruhlaðborði sem svignar undan fjölbreyttum og þjóðlegum kræsingum . Má þar nefna selkjöt , reyktan rauðmaga , signa grásleppu , súra selshreifa , grafið og reykt sauðakjöt , svartfugl og heimagert skyr . Margskonar heimabakað brauðmeti , auk fjölda annarra rétta . Ekki er ofsögum sagt að hún hafi skipað sér sérstöðu á landsvísu , enda leggja Húsfreyjurnar metnað sinn í að viðhalda gamalli matarhefð , með nýrri í bland . Í stórtjaldinu verður bögglauppboð , tónlist , fjöldasöngur , glens og gaman . Tvær gönguferðir með leiðsögn verða farnar þennan sama dag og eru þær inn í dagskrá Bjartra nátta . Önnur er frá Illugastöðum , fram Brandafell og endað í Hamarsbúð . Gönguleiðin er nokkuð krefjandi , hún er 13 km löng með 700 m hækkun . Af Brandafelli er mjög víðsýnt í góðu skyggni . Brottför kl. 12:00 á hádegi frá Illugastöðum . Upplýsingar gefur Guðmundur í síma 894 0695 . Hin gönguleiðin er ströndin frá Ánastaðastapa að Hamarsbúð . Um 5 km löng leið sem flestir geta gengið . Gott útsýni til Strandafjalla . Brottför kl. 16:00 frá vegvísi skammt sunnan Skarðs á Vatnsnesi . Upplýsingar gefur Heimir í síma 451 2547 .